次韻前人見贈
作者：趙抃
朝代：宋

paragraphs: 惟公治迹嶠之南，增秩頒金出帝僉。
蠻獠望風安畛域，城闉興筑賴韜鈐。
恩行稚耋增和樂，令下姦豪盡伏潛。
撫俗上寬當寧念，揚風深副遠民瞻。
潮陽鱷去因誠禱，合浦珠還表性廉。
五嶺盛傳威德著，九天俄下詔書嚴。
紫宸入覲輸忠讜，青瑣歸來發滯淹。
謇謇去爲中國使，皇皇寧許外夷覘。
河冰日度疑鋪玉，朔雪時逢類撒鹽。
持節塞垣先正席，過塗溪館盡窮閻。
光華不辱熙朝命，誹訕因知黠虜憸。
去路冬迎風若箭，還朝春早月如鐮。
論勳已出庭臣右，得禮應須史筆添。
賜對預陳官政致，稱褒親被德音恬。
天人密語依旒冕，風日微和滿扇簾。
得請鄉州心且適，暫違黼座義無嫌。
都門客况千鐘餞，禁掖詩仍二府兼。
巨艦解維桃浪緊，高樓夾岸柳絲纖。
經途駐節頻開旆，密宴噴香似展匳。
會友樽罍醅潑蟻，渡淮詩什硯磨蟾。
居常志氣惟中立，雖久淹徊肯附炎。
夜泊每窺漁父火，曉行遥認酒家帘。
吳江橘柚津偏美，茂苑鱸蓴味正甜。
上冢朋從空里巷，過家車馬擁門簷。
隣邦餉勞迎旌棨，樂榭歌歡散綵縑。
渡越一潮催疊鼓，去杭千騎擁行襜。
抑强撫弱恩先被，宣化承流澤下霑。
鑑水漁樵隨業樂，秦山草木盡仁漸。
想經歲月須膺召，縱有蓍龜不在占。
屢寄詩筒追故事，親揮墨寶見勞謙。
冰清氣誼同初淡，膠固情懷未比粘。
何日西歸容迓禮，莫辭吟醉夜厭厭。